เซ็นทรัล จีอาร์ 9

เซ็นทรัล จีอาร์ 9 (อังกฤษ: Central GR9; อ่านว่า เซ็นทรัล จีอาร์ไนน์; ชื่อเดิม แกรนด์ พระราม 9) เป็นโครงการพัฒนาพื้นที่พาณิชยกรรมแบบประสม บนที่ดินขนาด 73 ไร่ บริเวณหัวมุมทางทิศตะวันออกเฉียงเหนือของแยกพระราม 9 หรือจุดตัดถนนรัชดาภิเษก ถนนอโศก-ดินแดง และถนนพระราม 9 ในพื้นที่แขวงห้วยขวาง เขตห้วยขวาง กรุงเทพมหานคร โครงการประกอบด้วยศูนย์การค้า 3 แห่ง อาคารสำนักงาน 6 แห่ง โรงแรม และอาคารชุดเพื่อการพักอาศัยอย่างละหนึ่งแห่ง พัฒนาและบริหารโครงการโดย บริษัท เซ็นทรัลพัฒนา จำกัด (มหาชน) และบริษัท แกรนด์ คาแนล แลนด์ จำกัด (มหาชน) ที่อยู่ในเครือเดียวกัน เป็นส่วนหนึ่งของโครงการพัฒนาเมืองแห่งอนาคตโดยเซ็นทรัลพัฒนา โดยโครงการนี้เป็นที่รู้จักกันโดยทั่วไปจากศูนย์การค้า เซ็นทรัล พระราม 9 (ชื่อเดิม เซ็นทรัลพลาซา แกรนด์ พระราม 9) โครงการดังกล่าวตั้งแต่เดิมเป็นโครงการพัฒนาพื้นที่พาณิชยกรรมแบบประสมของกลุ่มช่อง 7 สี ซึ่งมีการเปลี่ยนมือผู้บริหารถึงสามครั้งก่อนที่จะเป็นกลุ่มเซ็นทรัลในท้ายที่สุด เริ่มการพัฒนาโครงการมาตั้งแต่ พ.ศ. 2551 จนถึงปัจจุบัน โดยส่วนสุดท้ายของโครงการมีแผนเริ่มพัฒนาตั้งแต่ พ.ศ. 2568 และคาดว่าจะแล้วเสร็จสมบูรณ์ทั้งโครงการใน พ.ศ. 2575 ประวัติ ยุคสมัยของ พระราม 9 สแควร์ ในอดีตเซ็นทรัล จีอาร์ 9 ถือเป็นโครงการรวมระหว่างพันธมิตรที่นำโดยสถานีวิทยุโทรทัศน์สีกองทัพบกช่อง 7 ที่มีแผนจะนำเอาที่ดินย่านพระราม 9 บริเวณหัวมุมแยกพระราม 9-รัชดาภิเษก ออกมาพัฒนาเป็นโครงการอสังหาริมทรัพย์ขนาดใหญ่ โดยโครงการเริ่มมีแผนการพัฒนาตั้งแต่ราว ๆ พ.ศ. 2540 เพื่อเป็นการต้อนรับการมาของโครงการรถไฟฟ้าใต้ดินขององค์การรถไฟฟ้ามหานคร โดยโครงการแบ่งการพัฒนาออกเป็นหลายส่วน ได้แก่อาคารสำนักงาน สวนสาธารณะ อาคารที่พักอาศัย โรงแรม และศูนย์สรรพสินค้าที่เซ็นทรัลพัฒนาถือหุ้นร่วมในโครงการด้วยกว่า 60% ของทั้งหมด แต่แล้วการพัฒนาโครงการในยุคแรกต้องจบลง หลังจากที่กลุ่มพันธมิตรไม่สามารถหาข้อสรุปในการสร้างโรงละคร โรงมหรสพ และโรงแรมภายในอาคารศูนย์สรรพสินค้าไม่ได้ และพันธมิตรไม่มีแนวทางในการพัฒนาที่ชัดเจนมากนัก กลุ่มพันธมิตรจึงตกลงที่จะหยุดการพัฒนาโครงการไว้ชั่วคราวจนกว่าจะมีความชัดเจนอีกครั้ง เริ่มยุคใหม่ในชื่อ "แกรนด์สแควร์ @ พระราม 9" ข่าวคราวการพัฒนาโครงการพระราม 9 สแควร์ ของกลุ่มช่อง 7 เริ่มมีข่าวกลับมาอีกครั้งในราว ๆ พ.ศ. 2549 โดยครั้งนี้มีการเปลี่ยนผู้นำโครงการจากเดิมคือช่อง 7 สี เป็นกลุ่มบริษัท มีเดีย ออฟ มีเดียส์ จำกัด (มหาชน) ที่จะเป็นผู้พัฒนาโครงการแทน โดยมีเดียส์จะเริ่มพัฒนาจากสามโครงการแรกสุดคือ ศูนย์สรรพสินค้า คอนโดมิเนียม และอาคารสำนักงาน การก่อสร้างเริ่มตั้งแต่ พ.ศ. 2551 พร้อม ๆ กันทั้งสามโครงการ รวมถึงมีการเปิดขายคอนโดมิเนียมส่วนแรกสุดในชื่อ เบลล์ แกรนด์ อเวนิว พระราม 9 ในคราวเดียวกัน การพัฒนาโครงการใช้เวลาร่วม 3 ปี ระหว่างนั้น มีเดียส์ มีการเปลี่ยนแปลงผู้ถือหุ้นหลักจากเดิมเป็นตระกูลบุญดีเจริญ จึงทำให้มีการเปลี่ยนแปลงรูปแบบธุรกิจของมีเดียส์จากเดิมที่เป็นบริษัทสื่อ เป็นบริษัทพัฒนาโครงการอสังหาริมทรัพย์ พร้อมเปลี่ยนชื่อบริษัทเป็น บริษัท แกรนด์ คาแนล แลนด์ จำกัด (มหาชน) และเรียกโครงการแห่งนี้ด้วยชื่ออย่างไม่เป็นทางการว่า แกรนด์สแควร์ @ พระราม 9 นับตั้งแต่นั้น ต่อมาใน พ.ศ. 2554 แกรนด์ คาแนล แลนด์ ได้เสนอโครงการรถไฟฟ้าโมโนเรล สายแกรนด์สแควร์ พระราม 9 ต่อกรุงเทพมหานคร และกรุงเทพธนาคม โดยมีจุดประสงค์เพื่อเอื้อประโยชน์แก่ประชาชนในการสัญจรไปมาบนถนนอโศก-ดินแดงซึ่งมีปัญหาการจราจรอย่างหนักในขณะนั้น รวมถึงเพื่อเชื่อมต่อระบบขนส่งมวลชนเข้ามายังบริเวณโครงการ แต่แล้วการพัฒนาโครงการกลับไม่คืบหน้า เนื่องจากโครงการไม่ได้รับอนุมัติจากกรุงเทพมหานครด้วยเหตุผลว่าโครงการมีแนวเส้นทางทับซ้อนกับรถไฟฟ้าสายสีน้ำเงิน แม้ว่าจะเป็นการลงทุนโดยภาคเอกชนเต็มตัวเองก็ตาม ทำให้ในปีนั้น แกรนด์ คาแนล แลนด์ ได้ปรับแผนของโครงการใหม่ทั้งหมด โดยเริ่มจากให้เซ็นทรัลพัฒนาเช่าเหมาอาคารศูนย์การค้าทั้งหลังที่สร้างบริเวณฝั่งถนนรัชดาภิเษก มาดำเนินการในกรอบระยะเวลา 30 ปี และสามารถต่ออายุเพิ่มได้หลังจากหมดสัญญาอีก 10 ปี ซึ่งหลังจากทำสัญญากันเรียบร้อย ในช่วงเดือนพฤษภาคม พ.ศ. 2554 บริษัท เซ็นทรัลพัฒนา ไนน์ สแควร์ จำกัด ที่เป็นผู้บริหารโครงการได้ประกาศทำสัญญากับการรถไฟฟ้าขนส่งมวลชนแห่งประเทศไทยในการเปิดทางเชื่อมต่อระหว่างชั้น B กับชั้นร้านค้าของสถานีพระราม 9 โดยมีจุดประสงค์เพื่อสนับสนุนเพื่อให้ประชาชนเน้นใช้บริการระบบขนส่งมวลชนเป็นหลักแทนการใช้รถยนต์ส่วนตัว ทำให้อาคารดังกล่าวนับเป็นอาคารอสังหาริมทรัพย์จากภาคเอกชนหลังแรกที่สามารถเชื่อมต่อการสัญจรกับโครงการรถไฟฟ้าสายสีน้ำเงินที่เป็นโครงการใต้ดินได้สำเร็จ และก่อให้เกิดการเชื่อมต่อโครงการกับโครงการอื่น ๆ ในเวลาต่อมา นอกจากตัวอาคารศูนย์การค้าแล้ว แกรนด์ คาแนล แลนด์ ยังได้ประกาศพัฒนาโครงการอาคารสำนักงานเพิ่มอีกสองหลัง หลังหนึ่งตั้งอยู่บริเวณที่ดินผืนที่ติดกับอาคารศูนย์การค้า และอีกหลังหนึ่งตั้งอยู่บริเวณปากซอยพระราม 9 ซอย 3 โดยมียูนิลีเวอร์ ประเทศไทยเป็นผู้สนับสนุนงบประมาณในการพัฒนาอาคาร และปรับโครงสร้างบริษัทเพื่อให้การบริหารในโครงการแกรนด์สแควร์ @ พระราม 9 นั้นสามารถดำเนินการแยกขาดได้อย่างอิสระ เปิดตัวอย่างเป็นทางการ การเปิดให้บริการอย่างเป็นทางการ เริ่มจากตัวอาคารศูนย์การค้าเป็นแห่งแรกในชื่ออย่างเป็นทางการว่า เซ็นทรัลพลาซา แกรนด์ พระราม 9 โดยมีกำหนดเปิดทำการในวันที่ 24 พฤศจิกายน พ.ศ. 2554 แต่แล้วในปลายปี พ.ศ. 2554 เกิดเหตุอุทกภัยในเขตกรุงเทพมหานครชั้นใน ทำให้แกรนด์ คาแนล แลนด์ และเซ็นทรัลพัฒนาได้เลื่อนการเปิดอาคารศูนย์การค้าออกไปเป็นวันที่ 14 ธันวาคม พ.ศ. 2554 ซึ่งถัดจากนั้นไม่กี่วัน แกรนด์ คาแนล แลนด์ ได้เปิดตัวโครงการนี้อย่างเป็นทางการในชื่อ แกรนด์ พระราม 9 ซึ่งนอกจากกลุ่มอาคารที่ประกาศพัฒนาไว้ก่อนหน้านั้นแล้ว ยังมีการประกาศพัฒนาอาคารสำนักงานเพิ่มอีก 2 หลัง บริเวณที่ดินหลังอาคารศูนย์การค้า และอาคารโรงแรมที่บริหารงานโดยกลุ่มโรสวูดหนึ่งหลังบริเวณที่ดินที่ติดกับอาคารสำนักงานของกลุ่มยูนิลีเวอร์ การประกาศทั้งหมด แกรนด์ คาแนล แลนด์ มุ่งหวังพัฒนาเพื่อให้ แกรนด์ พระราม 9 ถูกพัฒนาขึ้นเป็นย่านเขตเศรษฐกิจใหม่ของกรุงเทพมหานคร โดยนอกจากศูนย์การค้าแล้ว โครงการยังมีลำดับการเปิดให้บริการในส่วนอื่น ๆ ดังนี้ การมาของ "ซุปเปอร์ ทาวเวอร์" และ "กลุ่มเซ็นทรัล" หลังจากเปิดตัวโครงการไปได้สามปี ใน พ.ศ. 2557 แกรนด์ คาแนล แลนด์ ได้ประกาศเปิดตัวโครงการใหญ่ที่จะเป็นหมุดหมายแห่งใหม่ของกรุงเทพมหานครในชื่อ เดอะ ซุปเปอร์ ทาวเวอร์ โดยเป็นอาคารสูงระดับเมกะทอลล์แห่งแรกในประเทศไทยที่ความสูง 125 ชั้น 615 เมตร ซึ่งจะแซงหน้าอาคารเปโตรนาสทาวเวอร์ขึ้นเป็นอาคารที่สูงที่สุดในเอเชียตะวันออกเฉียงใต้ โครงการแบ่งเฟสการพัฒนาออกเป็นสองส่วน ได้แก่ส่วนโพเดียม ซึ่งเป็นอาคารแฝดจำนวนสองหลัง หลังหนึ่งใช้เป็นที่ตั้งของศูนย์ประชุมและพื้นที่ค้าปลีก และอีกหลังหนึ่งใช้เป็นส่วนล็อบบี้ของอาคาร ตัวอาคารแบ่งพื้นที่ออกเป็นสามส่วน ได้แก่ส่วนอาคารสำนักงาน โรงแรม และอาคารเพื่อการพักอาศัย พร้อมทั้งจุดชมทัศนียภาพบริเวณชั้นบนสุดของอาคาร เฉพาะอาคารหลังนี้ใช้งบลงทุนกว่า 18,000 ล้านบาท แต่แล้วการพัฒนาอาคารซุปเปอร์ ทาวเวอร์ กลับไม่คืบหน้ากว่า 4 ปี จนในที่สุด ปี พ.ศ. 2561 แกรนด์ คาแนล แลนด์ ได้ออกประกาศแจ้งตลาดหลักทรัพย์แห่งประเทศไทยว่า เซ็นทรัลพัฒนา โดย บริษัท ซีพีเอ็น พัทยา จำกัด ได้เข้าซื้อหุ้นทั้งหมดของแกรนด์ คาแนล แลนด์ จากตระกูลบุญดีเจริญ เนื่องจากทางตระกูลต้องการออกจากธุรกิจพัฒนาอสังหาริมทรัพย์ การประกาศขายหุ้น แกรนด์ คาแนล แลนด์ ทำให้ความเชื่อมั่นในการพัฒนาโครงการของบริษัทลดต่ำลง โดยเฉพาะเมื่อผู้ซื้อเป็นกลุ่มเซ็นทรัล ซึ่งหลังจากธุรกรรมแล้วเสร็จ กลุ่มเซ็นทรัล ได้ออกแถลงว่าจะทบทวนโครงการที่พัฒนาทั้งหมดของแกรนด์ คาแนล แลนด์ รวมถึงโครงการแกรนด์ พระราม 9 ที่ยังพัฒนาไม่แล้วเสร็จด้วยเช่นกัน ทำให้ในระหว่างที่เซ็นทรัลพัฒนาทบทวนแผนการพัฒนาโครงการ เซ็นทรัลพัฒนา ได้นำเอาที่ดินแปลงที่เป็นอาคารซุปเปอร์ ทาวเวอร์ ออกมาพัฒนาเป็นสวนสาธารณะในชื่อ จี การ์เดนท์ ก่อนที่จะปล่อยที่ดินทั้งหมดของโครงการให้ ไพโรจน์ "จ๊อด" ร้อยแก้ว นำออกมาพัฒนาเป็นตลาดกลางคืน จ๊อดแฟร์ พระราม 9 ไปพลางก่อน ยกระดับโครงการ ข่าวคราวการพัฒนาโครงการแกรนด์ พระราม 9 ของเซ็นทรัลพัฒนาเริ่มมีความเคลื่อนไหวอีกครั้งใน พ.ศ. 2566 หลังจากที่สัญญาเช่าที่ดินของไพโรจน์ได้สิ้นสุดลง และไพโรจน์ได้ย้ายตลาดจ๊อดแฟร์ไปยังที่ดินผืนใหม่ของพร็อพเพอร์ตี้ เพอร์เฟค บริเวณด้านข้างอาคารไทยประกันชีวิต สำนักงานใหญ่รัชดาภิเษก ซึ่งเป็นที่ตั้งเดิมของห้างจัสโก้ รัชดา ภายหลังจากที่สัญญาเช่าสิ้นสุดลง เซ็นทรัลพัฒนา ได้ออกแถลงอย่างไม่เป็นทางการว่าบริษัทได้ตัดสินใจยกเลิกโครงการซุปเปอร์ ทาวเวอร์ลง เนื่องจากพิจารณารอบด้านแล้วไม่คุ้มทุนในการดำเนินการ โดยที่ดินดังกล่าวจะถูกนำออกมาพัฒนาเป็นโครงการแนวที่เซ็นทรัลพัฒนาถนัดเพื่อให้ที่ดินถูกใช้ประโยชน์ได้มากที่สุด โดยที่ขนาดอาคารรวมจะยังคงเท่ากับหรือมากกว่าพื้นที่เดิมของ ซุปเปอร์ ทาวเวอร์ จนแล้วที่สุด เซ็นทรัลพัฒนา ได้ประกาศเปิดตัวโครงการแกรนด์ พระราม 9 และรีแบรนด์ศูนย์การค้าเซ็นทรัล พระราม 9 รวมถึงเดอะ ช้อปเปส แอท แกรนด์ พระราม 9 อาคารจีทาวเวอร์ อาคารเดอะไนน์ทาวเวอร์ส และอาคารอาร์เฮาส์ใหม่อย่างเป็นทางการในชื่อใหม่ว่า เซ็นทรัล จีอาร์ 9 (เซ็นทรัล จีอาร์ไนน์) โดยการปรับโฉมครั้งนี้ เซ็นทรัลพัฒนาได้ปรับแนวทางจากเดิมเป็นโครงการพัฒนาอสังหาริมทรัพย์แบบประสมที่ใช้การค้าปลีกเป็นตัวนำ (Retail-led mixed used) เพื่อกระตุ้นให้โครงการดังกล่าวได้กลายเป็นเขตเศรษฐกิจใหม่ของกรุงเทพมหานคร ตามที่แกรนด์ คาแนล แลนด์ มุ่งหวังไว้ โดยการพัฒนาโครงการดังกล่าวเกิดขึ้นจากผลตอบรับของเซ็นทรัล พระราม 9 ที่เป็นหนึ่งในศูนย์การค้าที่มีผู้ใช้บริการสูงของเซ็นทรัลพัฒนา ด้วยขนาดอาคารที่มีจำกัดทำให้การขยายเป็นไปอย่างยากลำบาก เซ็นทรัลพัฒนาจึงได้นำเอาที่ดินของซุปเปอร์ ทาวเวอร์ มาพัฒนาเป็นส่วนขยายของอาคารศูนย์การค้า และจัดพื้นที่ในอาคารใหม่ทั้งหมดเพื่อให้อาคารศูนย์การค้ารวมถึงส่วนต่อขยายแห่งใหม่ กลายเป็นศูนย์การค้าขนาดใหญ่ที่เทียบเท่าเซ็นทรัลเวิลด์ในที่สุด การจัดสรรพื้นที่ เซ็นทรัล จีอาร์ 9 แบ่งพื้นที่การพัฒนาโครงการออกเป็นทั้งหมด 3 ส่วน 7 อาคาร ทุกอาคารเชื่อมต่อการเดินทางด้วยซอยพระราม 9 ซอย 3 (ซอยพระราม 9 สแควร์) และซอยแกรนด์ พระราม 9 ที่เป็นถนนส่วนบุคคล นอกจากนี้บางอาคารยังเชื่อมต่อกันด้วยสะพานเชื่อมและทางเชื่อมระหว่างอาคาร แบ่งออกได้เป็นดังนี้ ศูนย์การค้าเซ็นทรัล จีอาร์ 9 อาคารศูนย์การค้าหลักฝั่งถนนรัชดาภิเษก บริหารงานโดยเซ็นทรัลพัฒนา ไนน์ สแควร์ เป็นอาคารแบบตอนเดียวความสูง 10 ชั้นรวมชั้นใต้ดิน 2 ชั้น และบริเวณทิศใต้ (มุ่งหน้าไปอโศก) มีอาคารสำนักงานเซ็นทรัล จีอาร์ 9 ออฟฟิศเซส ความสูง 9 ชั้นต่อขึ้นไปอีก โดย 5 ชั้นแรกเปิดให้บริการเป็นรีเทลทาวเวอร์ ประกอบด้วยโซนลิตเติล แคมปัส 2 ชั้น สถาบันความงาม 3 ชั้น และส่วนสำนักงานย่อยของ บริษัท เซ็นทรัล รีเทล คอร์ปอเรชั่น จำกัด (มหาชน) และส่วนงานอสังหาริมทรัพย์โรบินสัน ไลฟ์สไตล์ 4 ชั้น ภายในประกอบด้วยห้างสรรพสินค้าเซ็นทรัล ซึ่งเป็นการปรับปรุงมาจากห้างสรรพสินค้าโรบินสันที่ย้ายมาจากสาขารัชดาภิเษกเดิม และร้านค้าอื่น ๆ ในกลุ่มเซ็นทรัล รีเทล ประกอบด้วยซูเปอร์มาร์เก็ตท็อปส์ ฟู้ด ฮอลล์ พาวเวอร์บาย ซูเปอร์สปอร์ต และบีทูเอส ธิงค์สเปซ นอกจากนี้ยังมีร้านค้าอื่น ๆ ดังนี้ ศูนย์อาหารฟู้ดพาทิโอ สถานออกกำลังกายฟิตเนส เฟิร์สท์ สวนสนุกจอยลิเดย์ สวนสนุกฮาร์เบอร์แลนด์ และโรงภาพยนตร์เอสเอฟเอ็กซ์ ซีเนม่า จำนวน 11 โรง ทั้งนี้อาคารดังกล่าวมีทางเชื่อมไปยัง เดอะ จีอาร์ 9 ช้อปเปส แอท จี ทาวเวอร์ ที่ชั้น B, G, 2 และทางเชื่อมไปยัง สถานีพระราม 9 ของรถไฟฟ้ามหานคร สายสีน้ำเงินที่ชั้น B นับเป็นอาคารอสังหาริมทรัพย์ของเอกชนหลังแรกที่สามารถเชื่อมต่อกับสถานีรถไฟฟ้าใต้ดินได้ ส่วนต่อขยาย อาคารศูนย์การค้าส่วนต่อขยายแบบอาคารแฝดจำนวน 2 อาคาร ความสูง 5 ชั้น ชั้นใต้ดิน 2 ชั้น บริหารงานโดยเซ็นทรัลพัฒนา ไนน์ สแควร์ เป็นอาคารศูนย์การค้าที่สร้างระหว่างคลองสาธารณะที่ตัดผ่านพื้นที่ แบ่งการใช้ประโยชน์เป็นสองอาคาร อาคารหลังแรกบริเวณด้านหลังอาคารจี ทาวเวอร์ ใช้ประโยชน์เป็นส่วนต่อขยายของอาคารศูนย์การค้าหลัก โดยออกแบบให้มีทางเชื่อมกับอาคารศูนย์การค้าเดิม และอาคารจี ทาวเวอร์ทุกชั้น ยกเว้นชั้นระดับถนน ภายในเป็นร้านค้าปลีก และห้างสรรพสินค้าเซ็นทรัลแห่งใหม่ที่จะย้ายที่ทำการมาทำการที่อาคารหลังนี้ และชั้นบนสุดจัดพื้นที่เป็นสวนสาธารณะลอยฟ้าขนาดใหญ่เพื่อเพิ่มพื้นที่สีเขียวในโครงการ อาคารนี้จะเป็นอาคารแรกของส่วนต่อขยายที่เปิดทำการก่อนภายใน พ.ศ. 2571 และอาคารอีกหลังใช้ประโยชน์เป็นอาคารแบบประสม ประกอบด้วยอาคารฐานหลักความสูง 5 ชั้น ใช้ประโยชน์เป็นห้องรับรองของอาคารสูง 2 หลัง ที่จะสร้างต่อด้านบนอาคาร หลังหนึ่งใช้ประโยชน์เป็นอาคารโรงแรม และอีกหลังหนึ่งใช้ประโยชน์เป็นอาคารสำนักงาน ซึ่งยังอยู่ในระหว่างการออกแบบ แต่ระหว่างนี้เซ็นทรัลพัฒนาจะก่อสร้างอาคารฐานให้พร้อมใช้งานก่อนภายใน พ.ศ. 2572 จี ทาวเวอร์ อาคารสำนักงานฝั่งถนนรัชดาภิเษกแบบ 2 อาคารฐานเดียว ความสูง 26 และ 36 ชั้น บริหารงานโดยเซ็นทรัลพัฒนา มีจุดเด่นด้วยสถาปัตยกรรมภายนอกของอาคารที่มองจากถนนรัชดาภิเษก ตลอดจนถึงถนนวิภาวดี-รังสิต ถนนศรีอยุธยา และอนุสาวรีย์ชัยสมรภูมิ อาคารจะเป็นรูปทรงตัวอักษร "จี" ในภาษาอังกฤษ แต่หากมองจากฝั่งด้านหลังของอาคาร คือจากฝั่งการรถไฟฟ้าขนส่งมวลชนแห่งประเทศไทย และถนนประดิษฐ์มนูธรรม อาคารจะเป็นรูปทรงตัวอักษร "ง" อาคารดังกล่าวเป็นที่ตั้งของบริษัทข้ามชาติเป็นส่วนใหญ่ ไม่ว่าจะเป็น หัวเว่ย เน็กซอน รวมถึงยังเป็นที่ตั้งสำนักงานใหญ่ของ กรุงไทย-แอ็คซ่า ประกันชีวิต ที่ตั้งสำนักงานย่อยของธนาคารไทยพาณิชย์ที่ขยายออกมาจากอาคารเอสซีบีปาร์คพลาซาเดิม และที่ตั้งสำนักงานย่อยบางส่วนของเซ็นทรัลพัฒนาที่ย้ายออกจากอาคารเซ็นทรัลเวิลด์ ออฟฟิศเซส และสำนักงานของสยามฟิวเจอร์ ดีเวลอปเมนท์ที่ย้ายออกจากเอสพละนาด รัชดาภิเษก นอกจากนี้ในส่วนของฐานอาคารเป็นที่ตั้งของเดอะ จีอาร์ 9 ช้อปเปส แอท จี ทาวเวอร์ ซึ่งประกอบด้วยร้านค้าจำนวนหนึ่ง อาทิ ออฟฟิศเมท เซเว่นอีเลฟเว่น สถานออกกำลังกายเอนี่ทาม ฟิตเนส รวมถึงร้านอาหารในเครือเซ็นทรัลเรสเตอร์รองกรุ๊ป ตลอดจนพื้นที่ Co-Working Space ในชื่อแอทเวิร์ค โดยอาคารหลังนี้มีทางเชื่อมไปยังอาคารศูนย์การค้าเซ็นทรัล จีอาร์ 9 ที่ชั้น B (จุดเชื่อมต่อกับโซนโชว์เคส), ชั้น G (จุดเชื่อมต่อกับร้านยูนิโคล่ สาขาเซ็นทรัล จีอาร์ 9) และชั้น 2 (จุดเชื่อมต่อกับร้านเอชแอนด์เอ็ม สาขาเซ็นทรัล จีอาร์ 9) รวมถึงยังมีทางเชื่อมสถานีพระราม 9 อีกหนึ่งจุด อาร์เฮาส์ แบงค็อก อาคารสำนักงานบริเวณปากซอยพระราม 9 ซอย 3 ความสูง 12 ชั้น บริหารงานโดยทรัสต์เพื่อการลงทุนในสิทธิการเช่าอสังหาริมทรัพย์ ซีพีเอ็น รีเทล โกรท เป็นอาคารสำนักงานแบบอนุรักษ์สิ่งแวดล้อมที่ได้รับการการันตีมาตรฐานระดับลีด 2009 โกลด์ อาคารดังกล่าวเป็นที่ตั้งสำนักงานของยูนิลีเวอร์ ประจำภูมิภาคเอเชียแปซิฟิก โดยเป็นการย้ายมาจากอาคารเอสซีบีปาร์คพลาซาเดิมและใช้พื้นที่อาคารเกือบทั้งหมด อีกทั้งในส่วนของฐานอาคารจำนวน 3 ชั้น ยังเป็นที่ตั้งของ เดอะ จีอาร์ 9 ช้อปเปส แอท อาร์เฮาส์ ประกอบด้วยร้านค้าจำนวนหนึ่ง อาทิ เซเว่นอีเลฟเว่น เจ็ตส์เรด ฟิตเนส และร้านอาหารจำนวนหนึ่ง เดิมอาคารนี้ใช้ชื่ออาคารในช่วงแรกว่า ยูนิลีเวอร์ เฮาส์ แบงค็อก ตามชื่อผู้เช่าหลักของอาคารคือกลุ่มยูนิลีเวอร์ เดอะ ไนน์ ทาวเวอร์ส อาคารสำนักงานบริเวณด้านหลังอาคารศูนย์การค้าภายในซอยแกรนด์ พระราม 9 แบบ 2 อาคารฐานเดียว ความสูง 34 และ 36 ชั้น บริหารงานโดยทรัสต์เพื่อการลงทุนในสิทธิการเช่าอสังหาริมทรัพย์ ซีพีเอ็น รีเทล โกรท มีจุดเด่นด้วยสถาปัตยกรรมแบบเล่นระดับไล่แสง อาคารดังกล่าวเป็นที่ตั้งของสำนักงานหลายแห่ง รวมถึงสำนักงานใหญ่ของ แกรนด์ คาแนล แลนด์ และสำนักงานบริหารโครงการเซ็นทรัล จีอาร์ 9 เช่นเดียวกับอาคารอื่น ๆ ในโครงการ ส่วนฐานอาคารเป็นที่ตั้งของ เดอะ จีอาร์ 9 ช้อปเปส แอท เดอะ ไนน์ ทาวเวอร์ส ประกอบด้วยร้านค้าจำนวนหนึ่ง อาทิ ศูนย์อาหารฟู้ดพาทิโอ และร้านกาแฟโซคอฟฟ์ เซเว่นอีเลฟเว่น สตาร์บัค และสำนักงานตรวจเครดิตบูโรและให้คำปรึกษาด้านข้อมูลเครดิต บริษัท ข้อมูลเครดิตแห่งชาติ จำกัด โดยอาคารนี้มีทางเชื่อมไปยังอาคารเบลล์ แกรนด์ อเวนิว ที่ชั้น 2 เบลล์ แกรนด์ อเวนิว อาคารคอนโดมิเนียมแบบ 8 อาคารฐานเดียว บริหารงานโดย เซ็นทรัลพัฒนา เรสซิเดนซ์ เป็นอาคารที่พักอาศัยขนาดใหญ่ภายในโครงการ มีจุดเด่นที่ฐานของอาคารความสูง 4 ชั้น เป็นที่ตั้งของ เดอะ จีอาร์ 9 ช้อปเปส แอท คอร์ริดอร์ ประกอบด้วยซูเปอร์มาร์เก็ตท็อปส์ ร้านค้า และร้านอาหารอีกจำนวนหนึ่ง สถาบันความงาม และลานกิจกรรมหลักของโครงการ การคมนาคม รถไฟฟ้ามหานคร สายสีน้ำเงิน: สถานีพระราม 9 โดยมีทางเชื่อมเข้าสู่ตัวศูนย์การค้าเซ็นทรัล จีอาร์ 9 และจี ทาวเวอร์ รถประจำทางขององค์การขนส่งมวลชนกรุงเทพ และ รถปรับอากาศพิเศษของบริษัท พรีเมียร์ เมโทรบัส จำกัด ถนนรัชดาภิเษกสาย 73, 73ก, 136, 137, 157, 163, 172, 179, 185, 206, 514, 517, 528, 529 ถนนพระราม 9 สาย 137, 157, 163, 168, 171, 179, 517, 528, 537, 551, ปอ.พ.4 ถนนอโศก-ดินแดง สาย 73, 73ก, 98, 168, 171, 172, 514, 529, 537, 551, ปอ.พ.4 ดูเพิ่ม วัน แบงค็อก เอสพละนาด รัชดาภิเษก เดอะ เซ็นทรัล อ้างอิง แหล่งข้อมูลอื่น เว็บไซต์ทางการ